《送河北转运使陈修撰学士》
宋代·梅尧臣

河隍多宿兵，兵食固所须。
幸时不战斗，畜养安可无。
古兴十万师，七十万家辍耕锄。
今来岁调饷，且与往昔殊。
不使民转挽，但使民归租。
急缓实塞下，商贾以利趋。
关西河东亦如此，军食虽足民实虚。
公乎抱长才，当有所画谟，
应不贷内府，重锦象牙明月珠。
边城预自足，宁待临事谕。
莫令汉庭臣，独言桑大夫。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。